Սպիտակ տան մոտ ի նշան բողոքի տեղադրել են նախագահի սանրվածքով փչովի հսկա թռչուն
Սպիտակ տան մոտ անցկացվում է հակաթրամփյան յուրօրինակ բողոքի մի ցույց, ուր տեղադրվել է նախագահ Թրամփի դեմքը պատկերող ռետինե հսկա մի թռչուն: Նմուշը տեղադրած ակտիվիստը քննադատում է նախագահ Թրամփին:
Սպիտակ տունը Վաշինգտոնի ամենահայտնի տեսարժան վայրերից է: Սակայն չորեքշաբթի օրը Սպիտակ տան մոտ հայտնվել է մեկ այլ տեսարժան նմուշ, որը իր վրա է կենտրոնացրել շատերի ուշադրությունը: Սպիտակ տան դիմաց գտնվող պուրակում մի ակտիվիստ տեղադրել է փչովի հսկա մի թռչուն, որը արտաքնապես նման է նախագահ Թրամփին և ունի նույն սանրվածքը: Թռչունը տեղադրվել է ուղիղ Սպիտակ տան դիմաց և լավ տեսանելի է այստեղից: Այն տեղադրած ակտիվիստը Կալիֆորնիայից վավերագրական տեսաֆիլմերի հեղինակ Թառանգ Սինգղ Բրարն է: «Այս նմուշը պատրաստել է սիեթլաբնակ նկարիչ Քեյ Սի Լաթիլոսը: Նա շատ լավ նկարիչ է և ուղարկում է իր գործերը Չինաստան՝ այնտեղ պատրաստելու համար: Ես գնեցի այն և ուղարկեցի Վաշինգտոն: Այս նմուշը խոսում է ինքն իր մասին: Նախագահի ամեն օր հնչեցրած ստախոսությունները նման են այս Դոն անունով թռչնին»,- ասում է Բրարը: Նախագահը չի տեսել հսկա այս թռչնին, քանի որ այս պահին աշխատանքային իր արձակուրդն է անցկացնում Նյու Ջերսիում: Նրա բացակայության ընթացքում Սպիտակ տանն անցկացվում են վերանորոգումներ: